10 Дни на молитва	2025 г.
Но когато се молите…
Ден 1 – Пребъдвайте в Мен

„Аз съм лозата, вие сте пръчките; който пребъдва в Мен и Аз в него, той дава много плод; защото отделени от Мене не можете да сторите нищо.“ /Йоан 15:5/

Непрекъсната връзка – жизнено условие за принасяне на плод

След дипломирането ми бях призован да служа в регион с три малки църкви. Беше зима. 
В една от църквите преобладаващата част от членовете бяха възрастни хора. Когато църквата се радваше на най-добро посещение в събота, а това се случваше на програмата за празника Рождество, имаше 40 души, при най-слабо посещение бяха само 10 души.

Беше студена съботна утрин – термометърът показваше -32 градуса по Фаренхайт. 
В църквата дойдохме девет души – семейството ми, което се състоеше от четири души и други пет. Питах се: Ще мога ли изобщо да проповядвам? Главният старейшина, дама на около 90 години, каза: „Плащаме десятък и ти трябва да проповядваш.“ Така и направих.

Проповядвах върху Йоан 15:4-8. В четири стиха Исус три пътя повтаря: 
„Пребъдвайте в Мен“. В еврейската култура нещо, което се повтаря три пъти е много важно и най-същественото. Наблегнах, че е от значение не това, което ние правим в християнския живот. Докато сме призовани да служим, никога няма да постигнем резултати за самите нас. Но Исус ни е казал, че ако оставаме в Него, каквото и да поискаме ще ни бъде дадено. Няма никакво двусмислие, успехът е 100% сигурен.

„И така“, казах на слушателите си, „не това, което ние можем да правим, но това, 
което Бог може, прави действителна разликата.“

Елън Уайт казва: „Успехът не е в способностите, които сега притежаваш, или някога ще имаш. Той е в това, което Господ може да направи за теб. Трябва да имаме по-малко доверие в онова, което човек може да направи и повече доверие в това, което Бог може да направи за всяка вярваща душа“/Християнска служба, стр. 262/.

Казах на малката ми църква, че молитвата е „тайната на духовната сила“ /Молитвата, стр. 12/. Молитвата ни дава достъп до „Божиите неограничени източници“ /Пътят към Христос, стр. 95/. Тя е най-ефикасното оръжие срещу сатанинските атаки /Свидетелства към църквата, т. 1, стр. 295, 296, 345, 346/.

Казах им за обещанието, което Исус дава в Мат. 18:19, 20:“Пак ви казвам, че ако двама от вас се съгласят на земята за каквото и да било нещо, което да поискат, ще им бъде дадено от Отца Ми, Който е на небесата. Защото, където двама или трима са събрани в Мое име, там съм и Аз посред тях.“ Не се казва „ако 200 или 300 поискат“, но „ако двама или трима поискат“ нещо в съгласие, в единство. Не се казва „Аз мога да го направя“, но съвсем ясно „Аз ще го направя.“

Казах на няколкото мои слушатели: „Няма опция да се прави нищо. Трябва да се молим и работим и Бог ще даде резултатите, както е обещал.“ Беше убедителна проповед за силата на молитвата.

Когато пътувахме с жена ми към дома, й казах: „Трябва да се преместим от тук. В тази църква няма никаква надежда за растеж или всъщност за нещо.“ Тя ми припомни проповедта с обещанието на Исус и ме попита: „Защо не ги призовеш да се молят?“ Направих го с колебание. Тези няколко сестри идваха всяка сутрин в 6.30 ч. да се молят заедно за Светия Дух, за растежа на църквата, за семействата, за града, за Божия план за нашата църква и за яснота какво трябва да правим. Три месеца по-късно посещаемостта на църквата достигна 120 души.

Бог те призовава да пребъдваш постоянно в Него, да се молиш непрестанно, да не се отделяш от Него и да ходиш с Него. Поканва те да пребъдваш в Него и ти трябва да Го каниш да пребъдва в теб. Това е твоят единствен източник на истинска сила. Това е твоята защита. Докато си свързан с Бог, Сатана няма власт над теб. Христос в теб и ти в Него е единственият път за израстване и успех.

Да се помолим заедно

Време за молитва /30 – 45 минути/

Всички молитвени групи имат различни начини да се молят заедно. Насърчаваме ви да прекарате следващите 30-45 минути в обединена молитва по начин, по който Светият Дух ви води. Насърчаваме ви за кратки разговорни молитви /1-3 изречения/. Това позволява повече хора да се молят няколко пъти. По-долу са дадени няколко примера за молене чрез Писанията въз основа на темата. Може да се молите чрез други пасажи и да включвате и други теми на молитвите ви. Виж Ръководство за водителя и Молитвени нужди на световната църква за идеи за молитви. 

Молитва с Божието Слово - Йоан 15:5

„Аз съм лозата, вие сте пръчките. Който пребъдва в Мен и Аз в него, той дава много плод, защото отделени от Мене не можете да направите нищо“


„Пребъдвайте в Мен и Аз във вас“
Исусе, научи ни как да пребъдваме в Теб всеки ден. Без Тебе ние сме като мъртви пръчки отделени от даряващата живот лоза. Ходи с нас, работи в нас, говори чрез нас. 

„Ще принасяте много плод“
Господи, знаем, че цялата праведност идва от Теб. Направи плодът на Духа да узрява в живота ни. Изпълни ни с Твоята любов, радост, мир, дълготърпение, благост, милост, верност, кротост, въздържание. Нека животът ни бъде отражение на Твоя чист характер за всички, с които се срещаме.

„Отделени от Мене не можете да направите нищо“
Господи, нашата собствена праведност е като омърсена дреха. 
Не изпълняваме нашите обещания, страним от неприятелите ни и предаваме тези, които ни обичат. Отделени от Теб ние сме безпомощни и изгубени. Всеки ден се нуждаем  от Твоята любов, Твоето търпение и Твоята благодат в сърцата ни. 
Дръж ни постоянно близо до Теб.

Повече предложения за молитва

Благодарност и прослава: Благодарете за специфични благословения и прославете Бога за Неговата доброта. 
Изповед: Отделете няколко минути за лична изповед и благодарете на Бога за Неговото прощение.
Водителство: Молете Бог да ви даде мъдрост за днешните предизвикателства и решения. 
Нашата църква: Молете се за нуждите на местната и световната църква /виж отделния списък с молитви/.
Местни нужди: Молете се за настоящите нужди на църковни членове, семейства и ближни. 
Слушане и отговор: Отделете време да слушате Божия глас и отговорете с прослава или песен.
Предложения за песни Църковна песнарка: „Скрий се душе моя“, № 158; „Както баща милее за син“, № 172; „Бог е силен мой помощник“, № 140.

